Diari Oficial de la Generalitat Valenciana


Sumari del DOGV 9107, del 15-06-2021 (2021/6620)

RESOLUCIÓ de 9 de juny de 2021, del secretari autonòmic d'Agricultura i Desenvolupament Rural, per la qual es disposa la tramitació de sol·licituds d'ajuda per a obres de condicionament de camins rurals, convocatòria de l'exercici 2021, proposades per municipis i entitats locals menors de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9107

Data del DOGV
:   15-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/6620


Data del document
:   09-06-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 9 de juny de 2021, del secretari autonòmic d'Agricultura i Desenvolupament Rural, per la qual es disposa la tramitació de sol·licituds d'ajuda per a obres de condicionament de camins rurals, convocatòria de l'exercici 2021, proposades per municipis i entitats locals menors de la Comunitat Valenciana. [2021/6620]  
La Resolució de 10 de febrer de 2021, de la consellera d'Agricultura, Desenvolupament Rural, Emergència Climàtica i Transició Ecològica (DOGV 9023, 18.02.21), convocava els municipis i les entitats locals menors de la Comunitat Valenciana, perquè formularen, en el termini d'un mes, les seues sol·licituds d'ajuda, en relació amb les obres de condicionament de camins rurals, per a l'exercici de 2021.  
Finalitzat el termini de presentació, s'ha procedit a la instrucció de les sol·licituds i a la seua avaluació per la comissió establida en l'apartat cinqué de l'Ordre de 17 de novembre de 2008, de la Conselleria d'Agricultura, Pesca i Alimentació, per la qual s'aproven les bases reguladores de les ajudes (DOGV 5902, 27.11.2008).  
Com les sol·licituds presentades superen els crèdits establits del capítol VII, secció 12, programa 531.10, línia S0170000, «Obres i serveis d'infraestructura agrària en municipis», s'han tingut en compte els criteris de preferència i valoració definits en l'apartat quart de les bases reguladores, per a poder seleccionar les sol·licituds a tramitar.  
  
Vista l'acta de la comissió d'avaluació i valoració, i la proposta de la Direcció General d'Agricultura, Ramaderia i Pesca, i en ús de les facultats conferides pel punt 5 de l'apartat primer de la Resolució de 27 de juliol de 2015, de la consellera d'Agricultura, Medi Ambient, Canvi Climàtic i Desenvolupament Rural, per la qual es deleguen determinades competències en els diferents òrgans de la conselleria (DOGV 7582, 30.07.2015), resolc:  
  
Primer. Sol·licituds seleccionades per a tramitar  
Es disposa la tramitació de les sol·licituds mencionades, per ordre de puntuació decreixent, en els annexos I i II d'aquesta resolució, les subvencions de les quals se satisfaran a càrrec dels crèdits del capítol VII, secció 12, programa 531.10, línia S0170000, «Obres i serveis d'infraestructura agrària en municipis», per l'import màxim establit en l'esmentada Resolució de 10 de febrer de 2021.  
  
Segon. Condicions per a l'aprovació definitiva  
L'aprovació definitiva de cada una d'aquestes sol·licituds seleccionades, queda supeditada a la presentació, en el termini màxim de dos mesos comptadors a partir de l'endemà de la publicació d'aquesta resolució en el Diari Oficial de la Generalitat Valenciana, del projecte tècnic de les obres. El projecte s'ajustarà a la memòria valorada aportada junt amb la sol·licitud, i no podrà referir-se a camins diferents dels compresos en aquesta. Als interessats que no aporten el dit projecte tècnic, en les condicions establides en l'apartat tercer d'aquesta resolució, es considerarà que han desistit en la seua sol·licitud, d'acord amb el que disposa l'article 73 de la Llei 39/2015, d'1 d'octubre, del procediment administratiu comú de les administracions públiques, amb la resolució prèvia.  
També queda condicionada a l'informe tecnicoeconòmic que sobre el dit projecte emetrà la direcció territorial corresponent, i a tots els informes, les autoritzacions o les comunicacions que siguen necessaris d'acord amb la legislació vigent.  
  
Tercer. Condicions del projecte tècnic i de la seua aportació  
El projecte tècnic s'adequarà a allò que s'ha indicat en l'Ordre 9/2016, de 22 d'abril, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'estableix el format digital per a la presentació de projectes tècnics (DOGV 7777, 09.05.2016).  
El full de control de firmes que s'ha d'incloure com última pàgina del projecte, definida en l'annex I de l'Ordre 9/2016, està disponible en l'URL següent: http://www.gva.es/va/proc796  
Pel que fa al nom de l'arxiu del projecte, d'un màxim de 64 caràcters, definit en l'annex II de l'Ordre 9/2016, es tindran en compte les especificitats següents:  
1. Nom del municipi: s'indicarà la denominació oficial del municipi o de l'entitat local menor  
2. Clau classificació temàtica obres: s'indicarà CR  
3. Clau de l'aplicació per a la gestió de projectes: per a completar el format de 9 dígits (4+2+3), s'indicarà l'any de la convocatòria (2021), el codi de la província (03: Alacant; 12: Castelló; 46: València), i el número de l'expedient (incloent-hi, si n'hi ha, els zeros inicials per a completar tres dígits).  
4. Codificació del tipus de document: indicar PP.  
5. Nom obra/projecte (sense especificitats addicionals al que indica l'annex II de l'Ordre 9/2016).  
6. Clau centre gestor: indicar EAC.  
7. Codi programa/línia d'ajuda: indicar MIA  
S'aportarà l'arxiu PDF, amb les firmes digitals de les persones autores d'aquest, i que tindrà una grandària màxima de 25 MB. Si es considerara necessari, es podrà requerir al sol·licitant un exemplar imprés del projecte o els fitxers oberts, tal com s'estableix en l'Ordre 9/2016.  
  
Com els sol·licitants són persones jurídiques, obligades a relacionar-se amb la Generalitat a través de mitjans electrònics en els termes de l'article 14 de la Llei 39/2015, d'1 d'octubre, del procediment administratiu comú, el projecte tècnic es presentarà telemàticament.  
Per a la presentació del projecte, la Generalitat disposa en la seua seu electrònica del corresponent tràmit d'aportació de documentació a un expedient existent de sol·licitud d'ajuda. L'expedient al qual s'aporte haurà de ser l'indicat per a cada titular en els annexos I i II d'aquesta resolució (codi amb format AGMIA/2021/XX/XXX).  
Al tràmit telemàtic d'aportació pot accedir-se des de l'URL següent: http://www.gva.es/va/proc18536  
  
Quart. Sol·licituds desestimades per falta de crèdit  
Es disposa la desestimació de les sol·licituds indicades, per ordre de puntuació decreixent, en l'annex III d'aquesta resolució, per no poder ser ateses, per no disposar de crèdit suficient del capítol VII, secció 12, programa 531.10, línia S0170000, «Obres i serveis d'infraestructura agrària en municipis», segons l'import màxim establit en l'esmentada Resolució de 10 de febrer de 2021, i no haver aconseguit puntuació suficient segons els criteris de preferència i valoració definits en l'apartat quart de les bases reguladores.  
  
Cinqué. Sol·licituds no admeses  
S'informa, de manera addicional a la notificació particular ja realitzada a les entitats sol·licitants que corresponga, de les sol·licituds presentades que han sigut no admeses, i que s'indiquen en l'annex IV d'aquesta resolució.  
Les causes d'inadmissió han sigut les següents:  
- Sol·licitud presentada fora de termini (Fora termini).  
- El sol·licitant no és municipi ni entitat local menor (No municipi/ELM).  
- Existència de sol·licituds múltiples d'una mateixa entitat (Sol·lic. múltiple).  
- L'entitat ja ha sigut beneficiària de l'ajuda l'exercici anterior (Exerc. anterior).  
- La inversió sol·licitada no és, de manera manifesta, objecte de l'ajuda (No objecte).  
  
Sisé. Sol·licituds desistides  
S'informa, de manera addicional a la notificació particular ja realitzada a les entitats sol·licitants que corresponga, de les sol·licituds presentades que han sigut desistides, i que s'indiquen en l'annex V d'aquesta resolució.  
Les causes de desistiment han sigut les següents:  
- No haver atés correctament el requeriment d'esmena de la sol·licitud (No esmenar).  
Aquesta resolució posa fi a la via administrativa i en contra podrà interposar-se un recurs de reposició davant de la consellera d'Agricultura, Desenvolupament Rural, Emergència Climàtica i Transició Ecològica en el termini d'un mes des de l'endemà de la publicació, o bé directament, en el termini de dos mesos des de l'endemà de la publicació, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 9 de juny de 2021.- El secretari autonòmic d'Agricultura i Desenvolupament Rural: Rogelio Llanes Ribas.